Úrad vlády SR						 Na rokovanie vlády SR
Sekcia hospodárskej politiky					 dňa  20.2.2002
									 k číslu:  8321/2001
									 k bodu: 12

Stanovisko

k Návrhu na zabezpečenie definitívneho riešenia preložky štátnej cesty II/520 súvisiacej s vodárenskou nádržou Nová Bystrica a k dodatku návrhu

I.

	Materiál predkladajú spoločne minister pôdohospodárstva a minister dopravy, pôšt a telekomunikácií z vlastnej iniciatívy.

	Návrh na realizáciu preložky štátnej cesty II/520 medzi obcami Nová Bystrica - Oravská Lesná v rokoch 2003 - 2006 s celkovou predpokladanou obstarávacou cenou 1,6 mld Sk, ktorá bude záväzne stanovená na základe výsledku štátnej expertízy pred vydaním stavebného povolenia na túto verejnú prácu, sa predkladá vláde SR na schválenie najmä z nasledovných dôvodov:

- výstavbou vodárenskej nádrže nová Bystrica (v rokoch 1983 - 1989), ktorá je dominantným zdrojom pitnej vody pre Severoslovenskú vodárenskú sústavu, bolo zatopením časti štátnej cesty II. triedy č. II/520 medzi obcami Nová Bystrica a Orav-ská Lesná prerušené cestné prepojenie regiónov Oravy a Kysúc,
- preložka uvedenej cesty bola pôvodne súčasťou stavby vodárenskej nádrže v in-vestorstve š.p. Vodohospodárska výstavba, ako vyvolaná investícia. Rozhodnutím býv. Slovenskej plánovacej komisie bola preložka cesty vypustená z objektovej skladby so zámerom realizovať preložku ako samostatnú investíciu, pričom následne došlo k niekoľkým odôvodneným zmenám návrhu trasy preložky,
-  definitívna trasa preložky vedie od obce Vychylovka severnými svahmi Chmúrovho potoka nad osadou Chmúrovci, na ktorú od roku 1993 investor zameral predprojektovú prípravu. V roku 1999  Odbor životného prostredia OÚ Čadca vydal územné rozhodnutie o umiestnení stavby podľa príslušnej projektovej dokumentácie,
- v roku 2000 prostriedky zo štátneho rozpočtu na pokračovanie prípravy tejto verejnej investície neboli vyčlenené. Vodohospodárska výstavba, š.p. na tento účel finančné prostriedky nemala. Zohľadňujúc požiadavky občanov Oravy a Kysúc bolo realizované len provizórne náhradné riešenie rekonštruovaním lesných  ciest  Oravská Lesná - Zázrivá - Sedlo. Problémy s ich údržbou spôsobujú, že prevažnú časť roka sú nezjazdné,
- v rámci Rezortného rozvojového programu verejných prác na roky 2001 - 2003 MP SR uplatňovalo ako prioritu realizáciu predmetnej preložky. Do výsledného vládou SR schváleného zoznamu priorít verejných prác  táto stavba nebola zaradená.

Na základe rokovaní predstaviteľov MP SR a MDPT SR o spôsobe zabezpečenia realizácie predmetnej (samostatnej) verejnej investície bol na roko-vanie vlády  SR  19.12.2001  predložený spoločne  dohodnutý  návrh  riešenia,  ktorý 
za predpokladu nájdenia spôsobu jej financovania z prostriedkov štátneho rozpočtu počíta:
-  s prevzatím investorstva stavby od š.p. Vodohospodárska výstavba  Slovenskou správou ciest,  š.p. a  do pôsobnosti MDPT SR,
- s tým,  že  MP SR  zabezpečí  zostávajúce  prípravné práce pre definitívnu preložku 
do získania stavebného povolenia a uskutoční sa bezodplatné odovzdanie vypracovanej prípravnej dokumentácie medzi investormi.

II.

	K pôvodnému materiálu, ktorý navrhoval vláde SR schváliť zaradenie výstavby preložky do programu v rámci rozpočtovej kapitoly Všeobecná pokladničná správa, neboli v rámci pripomienkového konania vznesené pripomienky.

III.

	Na rokovaní vlády SR 19.12.2001 bol pôvodný materiál vrátený predkladateľom   na  doriešenie   spôsobu   financovania   výstavby   preložky   cesty 
aj na základe dodatočného stanoviska MF SR.

	Následné rokovania zástupcov MP SR, MDPT SR a MF SR vyústili na roko-vaní štátnych tajomníkov  uvedených ministerstiev  7.2.2002 do zhodného záveru (záznam z rokovania je v prílohe predloženého dodatku k materiálu), ktorý je premietnutý  do   nového  návrhu   uznesenia   vlády   SR    v  predloženom   dodatku 
zo 14.2.2002

	Podľa  bodu A.1 predloženého nového návrhu uznesenia vlády SR má vláda schváliť návrh na realizáciu predmetnej preložky štátnej cesty, a popri stanovení ďalších súvisiacich úloh sa navrhuje (v bode B.4) uložiť ministrovi DPT SR  v etape  prípravy návrhu štátneho rozpočtu na rok 2003 a v ďalších rokoch uplatniť požiadavku  na zvýšenie  finančných prostriedkov  v programe výstavby cestnej siete 
o finančné zdroje potrebné na zabezpečenie podprogramu výstavby preložky v rámci priorít vlády SR.

	Odporúčame uvážiť doplnenie predloženého nového návrhu uznesenia vlády SR  o  ďalšiu úlohu pre ministra pôdohospodárstva (s následným prečíslovaním ďalších úloh v poradí):
"B.2.  zabezpečiť predloženie žiadosti o vykonanie štátnej expertízy predmetnej preložky  štátnej  cesty  podľa zákona  NR SR  č. 254/1998 Z.z . o verejných prácach 
na  Ministerstvo výstavby  a regionálneho rozvoja  SR  tak,  aby na základe protokolu 
zo štátnej  expertízy  mohla byť uvedená verejná práca začlenená do vládnych priorít v programe výstavby cestnej siete v návrhu štátneho rozpočtu na rok 2003".

	Materiál obsahuje prijateľne podrobne spracovanú doložku finančných, ekonomických, environmentálnych vplyvov a vplyvov na zamestnanosť. Jej obsah poukazuje na opodstatnenosť návrhu.

	Materiál nebol predložený na Poradu ekonomických ministrov vlády SR.

	Odporúčame vláde SR schváliť dodatkom predložený návrh uznesenia vlády SR na základe výsledkov rozpravy  a s prihliadnutím na nami odporúčané jeho doplnenie.

Bratislava 15.2.2002